**OBRAZLOŽENJE PRVIH IZMJENA I DOPUNA PRORAČUNA**

**OPĆINE SVETI IVAN ŽABNO ZA 2021. GODINU**

**PRAVNI OSNOV**

 Odredbama članka 7. Zakona o proračunu („Narodne novine“, broj 87/08, 136/12. i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE**

 Izmjenama i dopunama Proračuna iskazano je povećanje proračuna za 1.464.076,00 kuna ili 6,19%, tako da plan proračuna sada iznosi 25.123.000,00 kn. Najvećim dijelom proračun se povećava zbog uvođenja novih projekata koji su prijavljeni na novootvorene natječaje, gdje Općina mora osigurati sredstva iz vlastitih izvora, a dobivena sredstva od Ministarstva regionalnog razvoja i Fondova EU te Ministarstva turizma i sporta namjenski će se utrošiti prema prijavljenim projektima.

Izvršena su usklađenja plana rashoda sa stvarnim potrebama, tj. izračunima

(troškovnici, postupci javne nabave, ugovori i dr..), također je uvršten višak sredstava ostvaren na kraju 2020. godine koji je Odlukom o raspodjeli rezultata poslovanja raspoređen za namjene za koje su sredstva prikupljena ili dobivena.

 Budući da su od donošenja Proračuna Općine Sveti Ivan Žabno nastale promjene koje nisu bile poznate u vrijeme donošenja Proračuna kao i razvoj situacije sa pandemijom korona virusa, a koje se odražavaju na prihodnu i rashodnu stranu Proračuna, potrebno je rebalansom ponovno uravnotežiti proračun.

Ukupno raspoloživa sredstva u razdoblju od 1. siječnja do 31. prosinca 2021. godine sada iznose 25.123.000,00 kuna, a čine ih planirani prihodi za 2021. (skupina 6 + skupina 7) u iznosu od 17.978.327,20 kuna, primici od financijske imovine i zaduživanja (skupina 8) u iznosu 6.750.000,00 kuna, primici se odnose na zaduživanje za izgradnju sportske dvorane, te viška prihoda iz prethodne godine u iznosu od 394.672,80 kuna.

**OBRAZLOŽENJE OPĆEG DIJELA PRVIH IZMJENA I DOPUNA PRORAČUNA**

**OPĆINE SVETI IVAN ŽABNO ZA 2021. GODINU**

Proračun za razdoblje od 01. siječnja do 31. prosinca 2021. godine sadrži:

- Sažetak A. Računa prihoda i rashoda i B. Računa financiranja,

 - A. Račun prihoda i rashoda,

 - B. Račun financiranja,

 - C. Raspoloživa sredstva iz prethodnih godina (višak prihoda i rezerviranja).

**PRIHODI PRORAČUNA**

Prihodi poslovanja iznose 17.589.327,20 kn, odnosno povećani su za 1.069.403,20 kuna. U skupini prihoda poslovanja smanjeni su prihodi na kontu skupine 61 – Prihodi od poreza u iznosu 5.173.981,38 kuna (sredstva se odnose na smanjeni priliv sredstava od poreza na dohodak budući da se sredstva fiskalnog izravnanja osiguravaju u državnom proračunu, a temeljem izmjene Zakona o porezu na dohodak, umjesto udjela od 17% koji se izdvaja iz poreza na dohodak, propisano je da se sredstva fiskalnog izravnanja osiguravaju u državnom proračunu, slijedom navedenog evidentiraju se kao tekuće pomoći iz državnog proračuna u okviru osnovnog računa 63311.

Skupina 63 – Pomoći od subjekata unutar općeg proračuna povećana je u iznosu 6.243.384,58 kn ili 120,7%. Povećanje se odnosi na povećanje na kontu podskupine 633 Tekuće pomoći proračunu iz drugih proračuna i to povećanje pomoći u iznosu 5.983.947,08 kuna. Navedeno povećanje odnosi se na tekuće pomoći iz državnog proračuna - kompenzacijske mjere, temeljem Izmjene i dopune Zakona o porezu na dohodak kako je već objašnjeno u prethodnom odjeljku u iznosu 5.173.947,08 kuna, smanjenje kapitalne pomoći županije Koprivničko-križevačke u iznosu 200.000,00 kuna, te povećanje tekućih pomoći od Ministarstva regionalnog razvoja i fondova EU za 500.000,00 kn zbog prijave projekata na natječaj. Kandidiran je Projekt po Programu sufinanciranja provedbe EU projekata na regionalnoj i lokalnoj razini – izgradnja i opremanje dječjeg vrtića, te Projekt po Programu održivog razvoja lokalne zajednice za izgradnju sekundarne vodoopskrbne mreže. Također su povećana sredstva iz državnog proračuna za elementarne nepogode u iznosu 10.000,00 kuna i kapitalne pomoći od Ministarstva turizma i sporta RH zbog prijave projekta rekonstrukcije nogometnog igrališta u Svetom Ivanu Žabnu u iznosu 500.000,00 kuna. 638 Pomoći temeljem prijenosa EU sredstava u iznosu 259.437,50 kuna i to tekuće pomoći temeljem prijenosa EU sredstava Agencije za plaćanje u poljoprivredi, ribarstvu i ruralnom razvoju gdje je prijavljena na natječaj Lokalne akcijske grupe-LAG obnova doma u Svetom Petru Čvrstecu - Štefanci-Ištoki, Zahtjev za isplatu sredstava podnesen u siječnju.

**RASHODI PRORAČUNA**

 Plan rashoda poslovanja iskazan je sa povećanjem od 3.917.076,00% ili 33,7% u odnosu na izvorni plan, a rashodi za nabavu nefinancijske imovine povećani su za 1.267.000,00 kn ili 15,2%. Budući da su rashodi sadržani preglednije u posebnom dijelu proračuna prema programima i aktivnostima slijedi objašnjenje istog, pa stoga nema potrebe objašnjavati rashode po ekonomskoj klasifikaciji jer su sve klasifikacije sadržane u posebnom dijelu.

**B. RAČUN FINANCIRANJA,** nije mijenjan.

**C. Raspoloživa sredstva iz prethodnih godina**, razred 9 Višak/manjak – Vlastiti izvori planirani su sa 394.672,80 kuna kao razlika između planiranih prihoda 17.978.327,20 kuna, planiranih rashoda od 25.123.000,00 kuna i planiranih primitaka od zaduživanja u iznosu 6.750.000,00 kuna.

**OBRAZLOŽENJE POSEBNOG DIJELA PRVIH IZMJENA I DOPUNA PRORAČUNA OPĆINE SVETI IVAN ŽABNO ZA 2021. GODINU**

Slijedi obrazloženje rashoda po Programima u Posebnom dijelu Izmjena i dopuna proračuna gdje je preglednije sadržan detaljan opis programa, aktivnosti i projekata.

**RAZDJEL 001 OPĆINSKO VIJEĆE**  nije imao izmjena.

**RAZDJEL 002 JEDINSTVENI UPRAVNI ODJEL**

**PROGRAM 1000 FINANCIRANJE REDOVNE DJELATNOSTI**

Aktivnost A100005 Materijalni rashodi i rashodi za usluge povećana je za 335.000,00 kuna. Na kontu podskupine 342 Kamate za primljene kredite i zajmove povećana je za 35.000,00 kuna, a povećanje se odnosi na interkalarnu kamatu kod korištenja kredita OTP banke d.d. Split za izgradnju školske sportske dvorane, na kontu podskupine 322 Rashodi za materijal i energiju povećani su za 300.000,00 kuna, povećanje se odnosi na tekuće održavanje opreme.

**PROGRAM 1000 VODOVOD**

Kapitalni projekt K100007 POMOĆI-VODNE USLUGE – KŽ – VODOVOD povećan je za 850.000,00 kuna, budući da se očekuje povećanje radovi na vodovodnoj mreži na području općine.

**PROGRAM 1002 IZGRADNJA KOMUNALNE INFRASTRUKTURE**.

Kapitalni projekt K100001 Kanalizacija povećana je za 1.839.418,12 kuna zbog nastavka izgradnje kanalizacije, odnosno pročistača otpadnih voda, na području općine, konkretno gradnjom uređaja za pročišćivanje otpadnih voda i ulaganjem u odvodnju obnovit će se i upotpuniti glavni elementi sustava odvodnje otpadnih voda, izgradnjom novih kolektora, te građevina na mreži odvodnje.

**PROGRAM 1003 ODRŽAVANJE KOMUNALNE INFRASTRUKTURE**Aktivnosti A100002 Održavanje javnih površina i odvoz smeća povećana je za 509.682,17 kuna. Na kontu podskupine 323 Rashodi za usluge povećani su za 309.682,17 kuna. Razlog većeg povećanja je održavanja javnih površina, odnosno asfaltiranja parkirališta na javnim površinama, konkretno pored groblja i pojačano održavanje javnih površina na području općine. Na kontu podskupine 323 Rashodi za usluge povećani su za 200.000,00 kuna, povećanje se odnosi na čišćenje i održavanje javnih površina uz poljske puteve, nerazvrstane ceste.

**PROGRAM 1004 ODRŽAVANJE GRAĐEVINSKIH OBJEKATA**

Aktivnost A1000001 Tekuće održavanje građevinskih objekata povećana je za 100.000,00 kuna, na kontu podskupine 322 Rashodi za materijal i energiju, a odnosi se na usluge tekućeg i investicijskog održavanja domova u vlasništvu općine.

**PROGRAM 1005 GRADNJA OBJEKATA U VLASNIŠTVU OPĆINE**

Tekući projekt T100005 Obnova društvenih domova u vlasništvu općine povećana je za 300.000,00 kuna, na kontu podskupine 451 Dodatna ulaganja na građevinskim objektima, a odnosi se na ulaganja u zgrade i domove u vlasništvu općine.

**PROGRAM 1000 ŠKOLSTVO**

Tekući projekt T100001 Dječje igralište povećana je za 20.000,00 kuna.

**PROGRAM 1001 PROGRAM PREDŠKOLSKOG ODGOJA**

Aktivnosti A100006 Sredstva za osnivanje i početak rada javne ustanove-vrtić povećana je za 147.000,00 kuna, te raspoređena po kontima ekonomske klasifikacije, budući da je zgrada dječjeg vrtića završena, intenzivno se radilo na opremanju, didaktici, te ostalim sredstvima za rad koja su bila potrebna za otvaranje i početak rada vrtića. Otvorenje vrtića nije uspjelo s 1.1. 2021. kako je bilo planirano zbog pandemije s korona virusom.

**PROGRAM 1002 SUFINANCIRANJE ŠPORTA, KULTURE I RELIGIJE**

Kapitalni projekt K100018 Rekonstrukcija postojećeg nogometnog igrališta – Sveti Ivan Žabno planirana je sa 900.000,00 kuna, od čega bi 500.000,00 kuna trebalo sufinancirati Ministarstvo turizma i sporta za ovaj projekt koji je prijavljen na natječaj za sufinanciranje izgradnje, građevinskog zahvata i opremanja sportskih građevina u 2021. godini.

**PROGRAM 1000 PROGRAM SOCIJALNE SKRBI I ZDRAVSTVA**

Aktivnost A100002 Briga o socijalno ugroženim skupinamasmanjena je za 1.097,00 kuna, budući da je Sporazum sa Gradskim društvom crvenog križa Križevci za pomoć u kući starijim osobama - sufinanciranje geronto domaćice potpisan na manji iznos u odnosu na njihov prethodni plan koji je dostavljen prilikom izrade Proračuna za 2021. godinu.

Aktivnost A100008 Sufinanciranje zdravstvene zaštite (konto podskupine 323) povećana je za 4.000,00 kuna, a odnosi se na kupnju antigenskih testova za testiranje mještana na Covid-19.

**PROGRAM 1000 DRUŠTVENI DOMOVI**

Aktivnost A100003 Tekuće i investicijsko održavanje društvenih domovapovećana je je za 180.072,71 kunu i to na rashodima podskupine 322 Rashodi za materijal i usluge povećana je za 80.072,71 kunu, a na kontu podskupine 323 Rashodi za usluge povećani su za 100.000,00 kuna. Očekuju se radovi na održavanju domova na području općine.